Secunda-man skiet vrou glo ná rusie doodHester O’Neill (49) is verlede week vermoor. (Foto: Verskaf) “Ek het Hester doodgeskiet, jy kan haar maar kom haal. Bring sommer die polisie ook saam.” Dít was na bewering die ysingwekkende woorde van Phillip O’Neill (70) aan die vriend van sy vevreemde vrou, Hester (49), kort nadat hy haar glo verlede Woensdagaand by hul huis in Secunda in Mpumalanga doodgeskiet het. Hester het dié vriend, wie se naam op versoek nie geplaas word nie, op die betrokke aand om hulp gebel nadat O’Neill haar glo tydens ŉ argument aangerand het. Hester en O’Neill was van bed en tafel geskei en sy het die vriend sowat twee maande voor haar dood ontmoet. Die vriend het vir haar gesê om in haar motor te klim en dadelik na hom te ry. ŉ Rukkie later is Hester egter van agter in die nek geskiet. Sy is op die toneel dood verklaar. O’Neill het Vrydag op aanklag van moord in die Secunda-landdroshof verskyn. Hester se suster, Catherine van de Merwe (47), het Woensdag aan Maroela Media gesê sy vermoed haar suster het op die aand van haar dood eindelik “die nuus aan O’Neill gebreek dat sy uit hul huis gaan trek en hom gaan los”. Volgens Van de Merwe het die O’Neills ŉ stormagtige huwelik gehad en was dié huwelik op die rotse. “Hy was ŉ jaloerse, besitlike man wat Hester van haar familie en vriende probeer weerhou het. Catherine van de Merwe by haar suster, Hester O’Neill. (Foto: Verskaf) “Hy was ook baie ouer as sy. Ons het nooit hul huwelik goedgekeur nie. Hulle was 12 jaar saam, maar my suster het veral die laaste vyf jaar bitter swaar gekry. Daar was goeie tye ook, maar dit was baie moeilik. Dit was sleg om my sussie so te sien,” het Van de Merwe, wat in Bethlehem in die Vrystaat woon, emosioneel gesê. Van de Merwe het op die betrokke aand onmiddellik na Secunda gery nadat Hester se oudste dogter, Chané (24) de la Rouviere, haar gebel het om te sê O’Neill “het haar ma geskiet”. Chané en kleinsus, Rhené (21), is uit Hester se vorige huwelik gebore. Van de Merwe sê sy is verpletter ná haar suster se dood. “Ons was ongelooflik na aan mekaar. Dit voel nog so onwerklik. Sy was ŉ borrelende, liewe mens en het nie verdien wat met haar gebeur het nie. “Maak nie saak hoe moeilik dinge in jou huwelik of lewe gaan nie, jy het nie die reg om iemand anders se lewe te neem nie.” Van de Merwe sê die familie het Vrydag hul eerste samekoms sonder Hester gehad. Dit was hul ouers, Chris en Lettie Smit, se 50ste huweliksherdenking. “Ons het vir ons ouers ŉ verrassingsbraai gereël om hul huweliksherdenking te vier. Hester het so daarna uitgesien. Sy was ŉ familiemens en wou almal altyd bymekaarbring. Toe moes ons alleen, sonder haar bymekaarkom.” Hester en Phillip O’Neill was van bed en tafel geskei. (Foto: Facebook / Hester O’Neill) Van de Merwe sê sy hoop O’Neill word skuldig bevind en dat hy lank in die tronk sal sit. “Ek hoop hy gaan tronk toe en dat dit vir hom hel is, want dis vir my hel sonder my sussie.” Ridge Times berig dat O’Neill Vrydag weer in die hof verskyn waar hy om borgtog sal aansoek doen. Hy sal intussen in aanhouding bly. Hester se begrafnis sal op dieselfde dag plaasvind. Hester laat nog ŉ suster, Christel Volschenk, en ŉ halfbroer, Jacques Smit, agter.